梦渴赋
何讽 (Tang)
不宿食以晨饮。困钟盂以沈寝。永春昼而高扃。随幅巾而横枕。及乎酒适衷肠。神游异方。烟生喉舌。惝然如狂。爰瞰甃以窥汲。谅不任于呼吸。俄据河而俯渎。乃器舟而杯斛。倒鱼鳖之窟宅。见蛟龙之委伏。犹胃肠之不浃。资宴饮而未足。由是奔九江。走五湖。手不暇于斡运。心不息于踌躇。见波渐竭而百川如线。岸益高而底淤将枯。腹慊尔而未觉。肺燥然而不濡。寻至大溟。茫然连清。岂尔浩瀚。而吾量不盈。斟酌未几。倏见涯涘。百灵稽首。乞留濡溉。吾腹未充。岂汝为意。俄倾竭于浩渺。奄滴沥而无渍。瑶宫贝阙。尽列平地。三山赤城。可以步至。鲲鲸噞喁。相喣以呬。大鹏惊攫。巨鳌愕眙。四顾燥涸。悒然兴情。此情何奇。非吾所知。恨沧海之可罄。不足充吾之所思。周遭有截。块然墆㙞。水府万族。咸呼帝阙。帝且不闻。吾欲未竭。方将寻蚁蛭。期耿恭。问姜母以何在。访舒姑而欲从。辨夸父于渭上。吊相如于临邛。万计已尽。六腑如烬。窗日斜照。飞蚊绕鬓。既惊既觉。可叹可笑。饮不尽器。枯肠已疗。支颐沈吟。其意逾深。以吾此日之一梦。见自古不足者之心。